Poštovane dame i gospodo, poštovani narodni poslanici, otvaram Drugu posebnu sednicu Narodne skupštine Republike Srbije u 2006. godini. Na osnovu službene evidencije, konstatujem da današnjoj sednici prisustvuje 240 narodnih poslanika. Obaveštavam vas da su pozvani da današnjoj posebnoj sednici Narodne skupštine Republike Srbije, pored narodnih poslanika, prisustvuju i: Boris Tadić, predsednik Republike; Vojislav Koštunica, predsednik Vlade; Njegova svetost patrijarh srpski gospodin Pavle; monsinjor Stanislav Hočevar, beogradski nadbiskup i metropolit; Muhamed efendija Jusufspahić, zamenik predsednika mešihata Islamske zajednice Srbije; Isak Asiel, rabin Jevrejske zajednice; Samuel Vrbovski, biskup Slovačke evangeličke crkve; Ištvan Čete Semeši, biskup Reformatske hrišćanske crkve; ministri u Vladi; Mihailo Rulić, predsednik Republičke izborne komisije; Radovan Jelašić, guverner Narodne banke; akademik Nikola Hajdin, predsednik Srpske akademije nauka i umetnosti; general-major Zdravko Ponoš, zastupnik načelnika Generalštaba Vojske Srbije; sudije Ustavnog suda; Vida Petrović-Škero, predsednik Vrhovnog suda; Slobodan Janković, Republički javni tužilac; Milan Marković, Republički javni pravobranilac; Sanda Rašković-Ivić, predsednik Koordinacionog centra za Kosovo i Metohiju; Rade Bulatović, direktor Bezbednosno-informativne agencije; Milorad Veljović, direktor policije; prof. dr Dejan Popović, rektor Beogradskog univerziteta; prof. dr Radmila Marinković-Nedučin, rektor Novosadskog univerziteta; prof. dr Gradimir V. Milovanović, rektor Niškog univerziteta; prof. dr Miloš Đuran, rektor Kragujevačkog univerziteta; prof. dr Zdravko Vitošević, rektor Prištinskog univerziteta; prof. dr Čedomir Vasić, rektor Univerziteta umetnosti u Beogradu; članovi Republičke izborne komisije; šefovi diplomatskih misija i predstavništava međunarodnih organizacija akreditovanih u Beogradu i delegacija Državne dume Ruske Federacije, na čelu sa gospođom Ljubov Sliskom, koja je u poseti Narodnoj skupštini Republike Srbije. Dozvolite mi da u vaše i svoje ime pozdravim sve prisutne goste koje sam pozvao da prisustvuju ovoj sednici. Poštovani narodni poslanici i uvaženi gosti, Drugu posebnu sednicu sazvao sam na osnovu člana 133. Ustava Republike Srbije i članova 114a i 114b Poslovnika Narodne skupštine, radi proglašenja Ustava Republike Srbije. Podsećam vas da je, na osnovu člana 132. stav 1. Ustava Republike Srbije, a na osnovu Predloga ustava Republike Srbije, koji je podneo 231 narodni poslanik, Narodna skupština Republike Srbije, na Prvoj posebnoj sednici Narodne skupštine Republike Srbije u 2006. godini, održanoj 30. septembra 2006. godine, dvotrećinskom većinom, jednoglasno, sa 242 glasa narodnih poslanika, usvojila novi Ustav Republike Srbije i stavila ga na republički referendum radi potvrđivanja. I ovom prilikom čestitam svima koji su prepoznali taj trenutak. Na osnovu člana 133. stav 2. Ustava Republike Srbije, a prema izveštaju Republičke izborne komisije od 2. novembra 2006. godine, koji vam je dostavljen, na republičkom referendumu za potvrđivanje novog Ustava Republike Srbije zaokruživanjem reči "DA" izjasnilo se 3.521.724 glasača. Zahvaljujem se svakom od ovih glasova pojedinačno, jer je to glas dat za Srbiju i njen Ustav. To čini više od polovine ukupnog broja građana koji imaju biračko pravo i koji su upisani u birački spisak, čime se novi Ustav Republike Srbije, prema članu 133, smatra konačno usvojenim. Takođe, podsećam vas da je članom 25. Zakona o referendumu i narodnoj inicijativi utvrđeno da je odluka doneta na referendumu obavezna, kao i da je, ako su se građani referendumom izjasnili za potvrđivanje akta, taj akt usvojen danom održavanja referenduma, odnosno danom proglašenja tog akta. Poštovani narodni poslanici, uvaženi gosti, na taj način, prvi put ovde, u Domu Narodne skupštine Republike Srbije, stekli su se svi Ustavom i Zakonom utvrđeni uslovi, pa Narodna skupština Republike Srbije, na osnovu člana 133. Ustava Republike Srbije P R O G L A Š A V A USTAV REPUBLIKE SRBIJE koji je usvojila Narodna skupština Republike Srbije na Prvoj posebnoj sednici Narodne skupštine Republike Srbije u 2006. godini, održanoj 30. septembra 2006. godine, i koji je potvrđen i time konačno usvojen na republičkom referendumu, održanom 28. i 29. oktobra 2006. godine. [[Aplauz.]] Poštovane dame i gospodo, uvaženi gosti, pozivam vas da pozdravimo ustavnu državnu himnu Republike Srbije. (Hor izvodi himnu ''Bože pravde''.) [[Aplauz.]] Poštovane dame i gospodo narodni poslanici, po članu 134. Ustava Republike Srbije, neophodno je da Narodna skupština Republike Srbije donese i ustavni zakon za sprovođenje Ustava Republike Srbije, koji je usvojen. Zbog toga ćemo nastaviti sednicu, na kojoj ćemo razmatrati predlog zakona, sutra u 14 časova. Zaključujem današnji rad. Hvala vam. Do viđenja i prijatno. Poštovane dame i gospodo narodni poslanici, poštovana gospodo ministri, nastavićemo rad Druge posebne sednice Narodne skupštine Republike Srbije u 2006. godini, koju sam sazvao radi proglašenja Ustava Republike Srbije i donošenja i proglašenja ustavnog zakona za sprovođenje Ustava Republike Srbije. Na osnovu službene evidencije o prisutnosti narodnih poslanika, konstatujem da sednici prisustvuje 228 narodnih poslanika. Hvala vam na strpljenju i dobro veče. Na početku sednice dobio sam i potvrdu na pisani zahtev koji sam uputio 9. oktobra 2006. godine, kojom su otklonjene sve proceduralne neusaglašenosti na koje sam ukazao, te sada konstatujem da su se stekli uslovi i ovim činom je istekao mandat potpredsedniku Vlade Republike Srbije, Ivani Dulić-Marković, i ministrima u Vladi Republike Srbije, Mlađanu Dinkiću, Tomici Milosavljeviću i Goranu Živkovu. Prelazimo na razmatranje tačaka dnevnog reda. (Aleksandar Vučić, sa mesta: Tražim reč po Poslovniku.)